**OBRAZLOŽENJE**

Odlukom o organizaciji i načinu naplate parkiranja (Službeni glasnik Grada Zagreba 12/11, 18/13, 20/14 - Presuda i Rješenje Visokog upravnog suda Republike Hrvatske, 22/17, 20/18 i 22/19 - pročišćen tekst) koja je donesena na temelju članka 5. stavka 1. točke 6. i stavka 11. Zakona o sigurnosti prometa na cestama (Narodne novine 67/08, 48/10 - Odluka Ustavnog suda Republike Hrvatske, 74/11, 80/13 - Odluka i Rješenje Ustavnog suda Republike Hrvatske, 158/13, 92/14, 64/15 i 108/17, 70/19, 42/20, 85/22 i 114/22) određuju se javne parkirališne površine, organizacija i način naplate parkiranja, parkirališne zone, vrste parkirališnih karata i način njihova korištenja, uvjeti za stjecanje i korištenje povlaštene parkirališne karte te nadzor nad parkiranjem vozila na području Grada Zagreba. Na temelju navedene Odluke gradonačelnik Grada Zagreba donosi pravilnik kojim određuje parkirališne zone, način korištenja javnih parkirališta i javnih garaža te zone i naknade za rezervirana parkirališna mjesta na području Grada Zagreba.

Odlukom o povjeravanju obavljanja komunalne djelatnosti usluge parkiranja na uređenim javnim površinama i u javnim garažama na području Grada Zagreba (Službeni glasnik Grada Zagreba 4/19) obavljanje komunalne djelatnosti usluge parkiranja na uređenim javnim površinama i u javnim garažama na području Grada Zagreba povjerena je trgovačkom društvu Zagrebački holding d.o.o., Podružnici Zagrebparking.

Člankom 30. Zakona o komunalnom gospodarstvu (Narodne novine 68/18, 110/18 - Odluka Ustavnog suda Republike Hrvatske i 32/20) propisano je da isporučitelj komunalne usluge koji obavlja uslužnu komunalnu djelatnost u svrhu obavljanja te djelatnosti u skladu s ovim Zakonom i propisima donesenim na temelju ovoga Zakona te u skladu s posebnim propisima donosi opće uvjete isporuke komunalne usluge i sklapa s korisnikom komunalne usluge ugovor o isporuci komunalne usluge uz prethodnu suglasnost predstavničkog tijela jedinice lokalne samouprave. Općim uvjetima utvrđuju se uvjeti pružanja odnosno korištenja komunalne usluge, međusobna prava i obveze isporučitelja i korisnika komunalne usluge i način mjerenja, obračuna i plaćanja isporučene komunalne usluge.

Sukladno navedenom Zagrebački holding d.o.o., Podružnica Zagrebparking donijela je Opće uvjete isporuke komunalne usluge parkiranja na uređenim javnim parkiralištima s naplatom (Službeni glasnik Grada Zagreba 24/20) i Opće uvjete isporuke komunalne usluge parkiranja u javnim garažama (Službeni glasnik Grada Zagreba 24/20) kojima su propisani uvjeti pružanja odnosno korištenja komunalne usluge parkiranja na uređenim javnim parkiralištima s naplatom i u garažama, te međusobna prava i obveze isporučitelja i korisnika komunalne usluge te način mjerenja, obračuna i plaćanja isporučene komunalne usluge, a člankom 53. Zakona o komunalnom gospodarstvu je propisano da cijenu, način obračuna i način plaćanja komunalne usluge određuje isporučitelj komunalne usluge.

Sukladno članku 89. Statutu Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) Nacrt prijedloga Pravilnika o korištenju javnih parkirališta i javnih garaža dostavljen je na mišljenje vijećima gradskih četvrti te će se zaprimljeni prijedlozi razmotriti budući da je u tijeku rješavanje cjelovitog sustava naplate i organizacije parkiranja za područje Grada Zagreba. Svi prijedlozi i primjedbe koje će doprinijeti optimalnom rješavanja pitanja parkiranja primijeniti će se u praksi.

Stoga se radi usklađenja sa Zakonom o komunalnom gospodarstvu predlaže u Pravilniku o korištenju javnih parkirališta i javnih garaža brisati cijene jer iste donosi Zagrebački holding, d.o.o., Podružnica Zagrebparking. U ostalom dijelu Pravilnik sadržajno na isti način regulira predmetnu materiju međutim zbog nomotehničkih pravila predlaže se novi Pravilnik o korištenju javnih parkirališta i javnih garaža.

Prema Zakonu o pravu na pristup informacijama (Narodne novine 25/13 i 85/15) o Nacrtu prijedloga Pravilnika provedeno je internetsko savjetovanje sa zainteresiranom javnošću u razdoblju od 24. studenoga do 24. prosinca 2022.

Slijedom navedenog predlaže se donošenje Pravilnika o korištenju javnih parkirališta i javnih garaža kao u predloženom tekstu.